SBC

Πιστοποίηση και διακρίσεις

Το SBC είχε πιστοποιηθεί σύμφωνα με το διεθνές πρότυπο της ISO 9001:2000 από τον διεθνή φορέα Βureau Veritas Certification ενώ είχε διακριθεί από τον Πρόεδρο του Χρηματιστηρίου των Αθηνών Σπύρο Καπράλο κατά τη διάρκεια της πρώτης συνεδρίασης του ΧΑ του 2007. Επίσης, είχε πραγματοποιήσει συνεντεύξεις, που απασχόλησαν τα ΜΜΕ, όπως του διοικητή της ΤτΕ Γεωργίου Προβόπουλου, του επικεφαλής του ομίλου ASPIS (ΑΣΠΙΣ) Παύλου Ψωμιάδη, του πρώην υπουργού Οικονομίας Γιώργου Παπακωνσταντίνου, του Διευθύνοντος Συμβούλου της Hellas Sat Χριστόδουλου Πρωτοπαπά, του Δόκτωρ Ν. Καποσίτα κτλ.

Συνεργασίες

Συνεργαζόταν με τα εγκυρότερα παγκόσμια οικονομικά τηλεοπτικά δίκτυα, το Bloomberg και το Russia Today ενώ προβαλλόταν σε όλες τις οθόνες του Χρηματιστηρίου Αθηνών.

Πρόγραμμα

Το κανάλι τηλεοπτικά μετέδιδε δελτία ειδήσεων, ενημερωτικές και ψυχαγωγικές εκπομπές που περιείχαν τοποθέτηση προϊόντων.

Επίγεια και αναλογικά

Το SBC στο ξεκίνημά του εξέπεμπε από δύο κέντρα εκπομπής, την Πάρνηθα (49 UHF) και τον Υμηττό (35 UHF) από όπου μεταδιδόταν το Local TV, νυν Nickelodeon. Από την 1η Αυγούστου 2014 εκπέμπει βάσει νόμου υποχρεωτικά μόνο ψηφιακά μέσω της ιδιωτικής επίγειας πλατφόρμας Digea από 13 κέντρα εκπομπής στην Αττική και την Εύβοια.
Δεκέμβριος 2005: Το SBC αντικατέστησε τον περιφερειακό ενημερωτικό σταθμό Local TV ο οποίος λειτουργούσε από το 1995. Την περίοδο εκείνη, εκτός από τις παραπάνω συχνότητες, εξέπεμπε παρανόμως από τις συχνότητες 22 UHF (Υμηττός) και 50 UHF (Αίγινα). Η πρώτη ωστόσο είχε παραχωρηθεί στην ΕΡΤ για να εκπέμψει το κανάλι της Βουλής.
15 Ιουνίου 2010: Η εκπομπή του σταθμού πραγματοποιείται μόνο διαδικτυακά έπειτα από απόφαση της Εθνικής Επιτροπής Τηλεπικοινωνιών και Ταχυδρομείων να διακόψει την τηλεοπτική του μετάδοση από τον Υμηττό. Η διακοπή του σταθμού έφερε θύελλα αντιδράσεων από τηλεθεατές και επενδυτές οδηγώντας μάλιστα στην ανεργία 80 εργαζομένους.
Ιούλιος 2010: Μετά την επικείμενη διακοπή του SBC από τη συχνότητα του Local TV ο δεύτερος σταθμός άλλαξε ιδιοκτησία και στις 12 Ιουλίου επανήλθε στις παλιές του συχνότητες (35 και 49 UHF) και στο παλιό του όνομα, αναμεταδίδοντας τα προγράμματα του Nickelodeon. Μετά από δύο εβδομάδες και πέντε μέρες (31 Ιουλίου) πρώην στελέχη του SBC προχώρησαν σε συζυτήσεις με το Channel 9 προκειμένου το κανάλι να εκπέμψει προσωρινά μέσα από την συχνότητα του δεύτερου καλύπτοντας το 30% του τηλεοπτικού χρόνου ενώ στις 3 Σεπτεμβρίου το Local TV μετατράπηκε στη σημερινή ελληνική έκδοση του Nickelodeon. Εν τέλει, το Channel 9 αποφάσισε να εκπέμπει αντ' αυτού, πρόγραμμα με πρωτότυπες οικονομικές εκπομπές, τελούμενες από τα αναφερόμενα στελέχη και με επικεφαλής τον Παναγιώτη Μπουσμπορέλη, ο οποίος είχε επίσης αποχωρήσει από τον σταθμό.
2013: Στις 14 Ιανουαρίου, η J.G.T.V. S.A. η οποία κατέχει το περιφερειακό κανάλι Sunny, είχε υπογράψει σύμβαση με την SBC Α.Ε. για την εμπορική διαχείριση και εκμετάλλευση του καναλιού κάτι που βάσει νόμου, απαγορεύεται αυστηρά. Ωστόσο, μετά από δύο εβδομάδες και πέντε ημέρες (2 Φεβρουαρίου), το SBC ξεκίνησε να εκπέμπει εκ νέου από τη συχνότητα του συγκεκριμένου καναλιού.
1 Αυγούστου 2015: Η Digea έκοψε την μετάδοση του SBC με αποτέλεσμα το κανάλι να διασπαστεί τηλεοπτικά για να επανέλθει το Sunny Channel το οποίο την άνοιξη του 2016 μετατράπηκε στο σημερινό Alert TV.
2018: Στις 8 Μαρτίου το ΕΣΡ αφαίρεσε την υποτιθέμενη άδεια λειτουργίας του καναλιού. Τρεις μήνες μετά το ΕΣΡ απέρριψε την αίτηση για χορήγηση άδειας με αποτέλεσμα να δώσει εντολή στην Digea να διακόψει την επίγεια μετάδοση του σταθμού. Έτσι, το βράδυ της 20ής Ιουνίου διεκόπη η λειτουργία του. Ωστόσο ο σταθμός συνέχισε να μεταδίδεται από το site του καναλιού sbctv.gr και από την πλατφόρμα της COSMOTE TV. Εφτά μήνες αργότερα, στις 8 Οκτωβρίου, το πρόγραμμα του SBC ξεκίνησε να αναμεταδίδεται από την συχνότητα του Attica TV.

COSMOTE TV

Το SBC ξεκίνησε να μεταδίδεται στην συνδρομητική πλατφόρμα της COSMOTE TV και ήταν διαθέσιμος για περίπου 6 χρόνια από τις 14 Δεκεμβρίου 2012 μέχρι τις 25 Νοεμβρίου 2018 (Θέση 654), καθώς με τον σταθμό έληξε η συνεργασία με την COSMOTE TV. Ο σταθμός εκπέμπει μόνο σαν ένθετο χρηματιστηριακό πρόγραμμα στην Αττική (μέσω του Attica TV) και διαδικτυακά.

Ιδιοκτησία

Ο φορέας που κατέχει το SBC είναι η SBC TV Τηλεοπτικές Επιχειρήσεις Ανώνυμος Εταιρεία.